  Майя Бывальцева Удмуртиысь Гурт возёсъя но сиён-юонъя министерство гурт ёросъёсын улӥсьёслэн мерлыко ӵектосъёссылы грантъёс висъян вылысь вожвылъяськонлы йылпумъянъёс лэсьтӥз. 2019-тӥ арын 34 проектъёс юрттэт басьтозы. Со сярысь элькунысь Гурт возёсъя но сиён-юонъя министерстволэн пресс-службаез ивортэ. Улосвыл министерствоен ортчытэм вожвылъяськонэ туэ тужгес трос куриськонъёс вуизы. Ортчем конкурс эшшо одӥг пол возьматӥз: гуртоос интыосысь ужпумъёсты сэрттон-пертчонэ мыло-кыдо пыриськыны дась. Куриськонъёс котькулэсь трос вуизы, вожвылъяськонэ 148-эз лэземын вал (ӵошатон вылысь: 2018-тӥ арын грантъёс понна 89 поселениос нюръяськизы). Гурт возёсъя министерство 34 ӵектосъёсты умоен лыдъяз, соосты улонэ пыӵатыны грантъёс 10 ёросъёс басьтозы Удмуртиысь Гурт возёсъя но сиён-юонъя министерстволэн пресс-службаезЭгра ёросын сизьым ӵектосъёс юрттэт басьтозы. Со чотын Сэп гуртын Гончарлэн азбарез ужаны кутскоз, Сундур гуртын – спортъя но шудонъя площадка, Шоргуртын – нылпиослы шудон площадка, Пурга черкогуртын – лулчеберетъя урам центр. Озьы ик кунлэсь грантъёс басьтозы Дэбес ёросысь куать ӵектосъёс, Ува ёросысь – вить, Дэри ёросысь – ньыль, Яр, Пичи Пурга но Юкаменск ёросъёсы – быдэн куинь, Вотка, Шаркан но Сьӧлта ёросъёсысь – быдэн одӥг. Тросэз ӵектосъёс гуртъёсын нылпиослы спортэн вырыны но шудыны площадкаос лэсьтонэн но шутэтскон интыос радъянэн герӟаськемын. Та ужъёсты быдэстыны таяз арын 4 миллион 900 висъямын, бадӟым коньдон – 4 миллион 800 сюрс манет – нырысьсэ улосвыл бюджетысь сётэмын луоз. Матысь дыре грант басьтӥсь поселениосын тупанкылъёс гожтозы. Вань ӵектосъёс 2019-тӥ ар пумозь быдэстэмын луыны кулэ. «Гурт интывылъёсты ялан азинтон» кун программа улсын интыосысь кичӧлтонъёслы грантъёсын юрттон Удмуртиын 2017-тӥ арын кутскиз. Ортчем кык аръёс ӵоже гуртъёсын лулчеберетъя но шутэтсконъя 59 интыос кылдытэмын.  Тодэ вайытом, таяз арын Удмуртиын 11 гурт сюресъёсты тупатъян ужъёслы миллиард манетлэсь трос коньдон кошкоз. Тегъёс: Мерлык Удмуртия гурт гуртвозёсъяминистерство мигрантъёс  